OJE millaun $34-resin ba MF aprovadu iha PN | TATOLI Agência Noticiosa de Timor-Leste\nVARANDA HEADLINE OJE millaun $34-resin ba MF aprovadu iha PN\nDILI, 05 dezembru 2020 (TATOLI)—Parlamentu Nasionál (PN), iha sábadu (05/12) aprova orsamentu jerál Estadu (OJE) 2021 ba Ministériu Finansa (MF) ho montante $34.133.354.\nProposta OJE 2021 ba MF ne’e aprova ho rezultadu votasaun a-favór 41, kontra 0 no abstensaun 0.\nNotísia Relevante :Ministru Finansa otimista OJE 2021 bele hasa’e kreximentu ekonómiku 3,9%\n“Ho nune’e orsamentu Ministériu Finansa pasa,” Prezidente Parlamentu Nasionál, Deputadu, Aniceto Longuinhos Guterres Lopes, anúnsia liuhosi plenária PN,ohin.\nHusi totál orsamentu ne’e fahe ba kategoria saláriu no vensimentu $3.372.689, bens no servisu $21.056.654, kapitál menór $9.054.115, kapitál dezenvolvimentu $649.896, no transferénsia públiku laiha.\nOrsamentu MF nian mantein proposta antes no laiha redusaun ka aumenta.Orsamentu ne’ebé prevee sei kooresponde ba medida prinsipál setór 10 ba tinan 2021.\nMedida prinsipál 10 ne’e maka hanesan reforma jestaun finansa públika, rekolla dadus no prodúz estatístika viável ho kualidade, jere OJE no asegura jestaun despeza públika ho transparánsia no rigór.\nAleinde ne’e, mobiliza no jere rekursu esternu, promove efisiénsia no efikásia iha arrekadasaun reseita públika, jere ativu patrimóniu Estadu movél no imóvel, kondúz tramitasaun ein média projetu 5 to’o 6 komplesu liuhosi Komisaun Nasionál Aprovizionamentu (CAN-sigla portugés), no ikus promove governasaun di’ak no jestaun institusionál.\nEntretantu tetu agregadu no dezagregadu proposta OJE 2021 ho montante biliaun $1,895, fahe ba kategoria saláriu no vensimentu millaun $239,26, bens no servisu millaun $421,49, transferénsia públika millaun $669,91, kapitál menór millaun $61,14, no kapitál dezenvolvimentu millaun $503,20.\nPrevious articleManufahi risku ba inundasaun ho kategoria aas liu\nNext articleAutoridade Manufahi husu IPG halo estudu espesífiku iha foho Kablaki